|  |  |
| --- | --- |
|  | **Sekretariat for Social Job og Sundhed**  December 2024 |

# Regelsæt for udlån af kommunal minibus til frivillige sociale foreninger og fællesskaber til aktiviteter til gavn for ældre borgere i Roskilde Kommune

Dette regelsæt dækker retningslinjer for udlån af kommunal ejede minibus til fællesskaber og frivillige sociale foreningers tilbud til ældre hjemmeboende borgere i Roskilde Kommune.

Minibus, som kan udlånes i henhold til dette regelsæt er i dag tilknyttet udvalgte plejecentre i Roskilde Kommune.

En minibus kan fragte op til ni passagerer inkl. chaufføren og kan anvendes af en chauffør med et B-kørekort (lille kørekort).

**Minibus’ hovedformål**

Minibussernes hovedformål er til befordring af borgere, der bor på de pågældende plejecentre. Det er ikke tilladt at udlåne en minibus til pårørende til privat brug.

**Udlån af minibus til foreninger og fællesskaber**

En minibus kan udlånes til frivillige sociale foreninger og fællesskaber, som i lokalområdet har til formål at køre ældre hjemmeboende borgere til forskellige aktiviteter, der styrker fællesskabet for de involverede borgere. Indsatsen understøtter dermed byrådet i Roskilde Kommunes vision om ”Velfærd skaber vi sammen”. Minibus kan først udlånes når der er indgået en skriftlig aftale herom, der er underskrevet af udlåner og låner.

**Beskrivelse af frivillig social forening og fællesskaber, som kan benytte udlån af minibus**

Frivillige sociale foreninger er organisationer, der drives af frivillige og har til formål at styrke sociale fællesskaber og støtte sårbare grupper. De tilbyder hjælp og aktiviteter, der fremmer mental sundhed, forebygger ensomhed og skaber social inklusion. Foreningerne er ofte uafhængige af kommunale strukturer, men samarbejder om fælles mål. Målgruppen for frivillige sociale foreninger inkluderer ofte borgere i sårbare livssituationer, fx ældre, som oplever ensomhed, unge med psykiske udfordringer, hjemløse, personer med misbrugsproblemer, mennesker med handicap, nytilkomne flygtninge og minoriteter, samt familier med begrænsede sociale netværk. Gennem sociale fællesskaber og aktiviteter som spisefællesskaber, gåture og støttegrupper arbejder foreningerne på at fremme social inklusion og tilbyde støtte til dem, der har brug for et stærkere netværk og fællesskab. Med et fællesskab kan der være tale om gruppe af borgere, der på et mere løst grundlag, og uden at være en forening, ønsker at styrke aktiviteter og fællesskaber for ældre borgere.

**Logbog**

Der skal føres logbog over alle kørte ture. Logbogen skal indeholde navn på chauffør, dato, antal kilometer og andre bemærkninger. Logbogen skal ligge i handskerummet.

**Chauffører**

Frivillige chauffører og hjælpere kan få tilbudt et førstehjælpskursus i Roskilde Kommune.

Chauffører skal instrueres i brug af minibussen – enten ved en teknisk medarbejder (Ejendomsservice) eller ved en erfaren chauffør af en minibus.

Hvis der køres med kørestole, skal chaufføren være instrueret i at fastspænde disse.

Der er ikke krav om erhvervskørekort for at køre bussen. Chaufføren er forpligtet til at overholde færdselsloven og betaler derfor selv fart- eller p-bøder.

**Forsikring**

Passagerne er dækket af den enkelte minibus’ forsikring. Chaufføren er dækket af egen heltidsulykkesforsikring, som chaufføren selv er ansvarlig for at have tegnet.

Opstår skade skal chaufførs selvrisiko dækkes af Roskilde Kommune.

**Advarselstrekant og gule veste**

Der skal være en advarselstrekant og gule sikkerhedsveste til alle i en minibus.

**Betaling**

Udlån af en minibus sker vederlagsfrit. Låner af bussen er ansvarlig for at aflevere bussen med samme mængde brændstof som ved start på udlån. Foreningen og/eller fællesskabet betaler selv denne udgift.

For at tilgå nøgle i nøgleboks til minibus, skal den enkelte forening eller fællesskab købe en saltobrik.

**Booking af en minibus**

En minibussen kan kun anvendes, såfremt de er booket. Udlån aftales med det enkelte plejecenters ledelse. Det skal tilstræbes, at udlån sker på faste tider.

**Oprydning og renholdelse af en minibus**

Brugerne af en minibus har et fælles ansvar for at holde denne pæn og ren. Er en minibus blevet ekstraordinær beskidt, er foreningen ansvarlig for rengøring.

Såfremt dette ikke sker, kan brugere af den enkelte minibus blive pålagt at betale for den nødvendige rengøring. Opleves det, at brugere af en minibus gentagne gange efterlader denne beskidt, kan de få karantæne fra at benytte en minibus i en periode.

**Køreturens formål og længde**

Der er ingen begrænsninger i forhold til den kørte afstand under udlån af en minibus. En minibus må dog i udgangspunktet ikke forlade Danmark. Bussen må udlånes i op til 10 timer.

**Miljøzoner**

Flere danske storbyer har indført miljøzoner. Dieselbiler må køre i miljøzonerne, hvis bilen har påmonteret partikelfilter eller lever op til Euronorm 5 eller over. Byer som pr. medio 2024 har indført miljøzoner er København, Frederiksberg, Aalborg, Aarhus og Odense.

**Lån af minibus**

Ved aftale om udlån skal oplyses navn på chauffør. Chauffør er selv ansvarlig for at have et gyldigt kørekort.

**Ansvar ved brug af en minibus**

Chaufføren er ansvarlig for overholdelse af færdselsloven.

Låner af en minibus har ansvaret for, at denne efterlades i samme stand som ved start på udlån.

Chaufføren er ansvarlig for at meddele eventuelle driftsproblemer til plejecenteret/ansvarlige fra Ejendomsservice, f.eks. manglende lygtepærer, osv. Chaufføren er ansvarlig for at melde vognskade på køretøjet eller på modpart til plejecenteret/ansvarlige fra Ejendomsservice. Dette skal ske for at sikre hurtig og korrekt skadesanmeldelse.

Nøgle skal altid afleveres tilbage lige efter brug. Placering og udlån af nøgle vil følge af de specifikke plejecentre.

**Vanvidskørsel**

Færdselsloven giver mulighed for at køretøjer, der er ejet eller leaset af arbejdsgiver, kan konfiskeres ved vanvidskørsel. Får Roskilde kommune konfiskeret et køretøj vil føreren af bilen blive erstatningsansvarlig for det tab kommunen vil blive påført.

Vanvidskørsel omfatter bl.a.

* Kørsel med hastighedsoverskridelse med mere end 100 % ved kørsel over 100 km/t
* Kørsel ved hastighed på 200 km/t eller derover
* Spirituskørsel med en promille over 2,00
* Særlig hensynsløs kørsel
* Uagtsomhed, der fx forvolder betydelig legemsbeskadigelse og i værste fald manddrab

Hvis føreren i strid med reglerne overlader bilen til andre, end dem som må føre bilen, påtager føreren sig et selvstændigt erstatningsansvar for eventuelle skader på en minibus og for tab i forbindelse med konfiskation af bilen som følge af vanvidskørsel.

**Introduktion**

Den busansvarlige har ansvaret for at sikre, at der gennemføres introduktion til brug af bussen. Introduktionen omfatter:

* Fremvisning af gyldigt kørekort og underskrivning af låneaftale
* Betjening af bussen
* Eventuelt en prøvekøretur
* Udlevering af nøgle

**Busmappe**

Busmappe er placeret i bussen og indeholder bl.a. vigtige telefonnumre og kopi af registreringsattest. Busmappen holdes ajour af busansvarlig. Mappen medbringes altid på køreture.

**Førstehjælpskasse og gule veste**

Der er en førstehjælpskasse i en minibus. Den busansvarlige bør løbende undersøge om førstehjælpskassens indhold er opdateret. Hvis der skal fyldes op i kassen, kontaktes plejecenteret/Ejendomsservice.